4. การประกอบธุรกิจของแต่ละสายผลิตภัณฑ์

4.1 ) ลักษณะผลิตภัณฑ์หรือบริการ

บริษัทฯ เป็นผู้ผลิตและจำหน่ายสินค้าเครื่องใช้ไฟฟ้าภายในบ้าน ได้แก่ ตู้เย็น พัดลม
พัดลมระบายอากาศ เครื่องปั๊มน้ำ และเครื่องเป่ามือ บริษัทฯ
ได้รับความร่วมมือและความช่วยเหลือในด้านเทคโนโลยีสำหรับการพัฒนาออกแบบและการผลิตจากบริษัท
มิตซูบิชิ อีเล็คทริก คอร์ปอเรชั่น ประเทศญี่ปุ่น โดยเน้นการผลิตผลิตภัณฑ์ที่มีคุณภาพ มีความปลอดภัย
และใช้เทคโนโลยีที่ทันสมัย เพื่อให้สินค้าสามารถตอบสนองได้ตรงกับความต้องการของลูกค้า
และสามารถแข่งขันกับคู่แข่งในตลาดได้

ผลิตภัณฑ์ตู้เย็น เป็นผลิตภัณฑ์หลักในการผลิตและจำหน่ายของบริษัทฯ โดยบริษัทฯ ได้นำแนว
ความคิดสำหรับการพัฒนาผลิตภัณฑ์ตู้เย็นที่ตอบสนองต่อทุกๆ ไลฟ์สไตล์ ดังนี้

1)  Unique Design การออกแบบรูปลักษณ์ภายนอกที่โดดเด่น สวยงาม
    สร้างความแตกต่างอย่างชัดเจน สวยสง่า โดดเด่นพร้อมสีสันสวยงาม
    เสมือนเฟอร์นิเจอร์ชิ้นงามเข้ากับการตกแต่งภายในบ้านได้อย่างลงตัว ดีไซน์ใหม่ของรุ่น 1
    ประตู และ 2 ประตู ที่ล้ำสมัย มีความโดดเด่นมากยิ่งขึ้น ด้วยเลเยอร์ประตูสไตล์ 3D โค้งมน
    เปิดง่ายไม่ว่าจะเป็นการเปิดจากด้านบน และด้านข้าง ขอบซ้ายขวาดูสมดุล
    สวยเหนือชั้นพร้อมสีสันที่แตกต่างพร้อมเทคโนโลยีความเย็นที่เป็นมิตรต่อสิ่งแวดล้อมด้วย DC
    Fan Motor และเสริมฉนวนกันความร้อนภายในบานประตู ช่วยประหยัดพลังงาน

2)  Easy to Use ด้วยการออกแบบที่ทันสมัยทั้งภายในและภายนอก
    โดยเน้นในเรื่องของความสะดวกสบาย ประหยัดเวลา
    และเพิ่มประสิทธิภาพในการใช้งานของผู้บริโภค

3)  Healthy Technology เทคโนโลยีการถนอมอาหารเพื่อสุขภาพที่ดี
    การออกแบบโดยสร้างพื้นที่แห่งความสะอาดด้วยเทคโนโลยี อาทิ

  - แผ่นกรองนาโนไททาเนี่ยมพร้อมหลอดแสงวี-เลด ลดกลิ่นได้รวดเร็วกว่าเดิมถึง 12 เท่า

  - Anti-bacteria ผนังภายในช่องแช่แข็งและช่องแช่เย็นผสมสารแอนตี้แบคทีเรีย
  ช่วยยับยั้งการเจริญเติบโตของเชื้อแบคทีเรีย

  - ช่องแช่ผักอานุภาพแสงสีส้ม ติดตั้งหลอด LED แหล่งกำเนิดแสงสีส้ม
  ช่วยรักษาคุณค่าวิตามินซีในผักใบเขียวได้นานวัน

  - ระบบกระจายความเย็นรอบทิศทางผสานประจุลบ
  ส่งความเย็นสู่ชั้นวางขวดหรือทุกมุมของการแช่ให้อาหารคงความสดและเพิ่มความชุ่มชื้นภายในตู้

4) High Quality with Environmental Friendly & Energy Saving
มาตรฐานคุณภาพสินค้าสูงที่ลูกค้าเชื่อมั่น รวมทั้งเป็นมิตรต่อสิ่งแวดล้อม และประหยัดพลังงาน

Premium Safety มาตรฐานความปลอดภัยเหนือระดับ ซึ่งเป็นมาตรฐานเฉพาะของผลิตภัณฑ์มิตซูบิชิ
อีเล็คทริค ที่คำนึงถึงความปลอดภัยในการใช้งานสูงสุดแก่ผู้บริโภค ชิ้นส่วนวัสดุต่างๆ
ในผลิตภัณฑ์ได้ถูกคัดสรรเลือกใช้ และเพิ่มเติมตามเกณฑ์ดังนี้ ใช้วัสดุที่ไม่ลุกลามไฟในชิ้นส่วนต่างๆ
ใช้ชิ้นส่วนเพิ่มเติมเพื่อป้องกันกระแสไฟฟ้ารั่ว อุปกรณ์ตัดกระแสไฟฟ้าเมื่อกระแสไฟเกินกำหนด
รวมถึงชิ้นส่วนที่ป้องกันความร้อนเกินกำหนด เป็นต้น

นอกจากนั้น บริษัทฯ
มีการพัฒนาผลิตภัณฑ์ให้เป็นไปตามมาตรฐานความปลอดภัยข้อกำหนดในด้านการประหยัดพลังงาน
รวมถึงการใช้วัตถุดิบที่เป็นมิตรต่อสิ่งแวดล้อมตามข้อกำหนด RoHS

ปัจจุบันบริษัทฯ ได้มีการผลิตตู้เย็นในประเภทต่างๆ เช่น ตู้เย็น 1 ประตู 2 ประตู 3 ประตู
และตู้แช่แข็ง เป็นต้น ด้วยสายการผลิตที่ใช้เทคโนโลยีอันทันสมัย
เพื่อตอบสนองให้ตรงกับความต้องการของตลาดทั้งในประเทศและต่างประเทศ
นอกจากนั้นยังได้มีการพัฒนารุ่นใหม่ๆ อย่างต่อเนื่องในทุกๆ ปี โดยเน้นในเรื่องของกระบวนการวิจัย
พัฒนา

ผลิตภัณฑ์พัดลมและพัดลมระบายอากาศ บริษัทฯ ได้มีการผลิต พัดลม เป็นผลิตภัณฑ์แรกของบริษัทฯ
ตั้งแต่เริ่มก่อตั้งบริษัทฯ เมื่อปี พ.ศ.2507 และในปี พ.ศ.2509 บริษัทฯ
ก็ได้มีการเริ่มการผลิตพัดลมระบายอากาศ บริษัทฯ ได้เน้นการพัฒนาและออกแบบผลิตภัณฑ์
เพื่อให้มีระบบการกระจายลมที่เหมาะกับการใช้งาน มีมอเตอร์ไฟฟ้าที่มีความทนทานและปลอดภัย
มีการออกแบบให้มีรูปลักษณ์และสีสันสดใสไม่ซ้ำใครกับรุ่นมายวินดี้ที่เพิ่ม 2 สีใหม่ คือ
สีม่วงและสีส้มทำให้มีสีถึง 7 สี ครบ 7 วัน ( 7 Days 7 Colors )
รวมถึงการพัฒนาผลิตภัณฑ์ให้เป็นตามมาตรฐานความปลอดภัย
และข้อกำหนดด้านประหยัดพลังงานและการใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด
RoHS

บริษัทฯ ได้มีการพัฒนาพัดลมในแบบต่างๆ เพื่อให้เหมาะสมกับการใช้งาน
ปัจจุบันได้มีการผลิตในแบบต่างๆ เช่น พัดลมแบบตั้งโต๊ะ แบบตั้งพื้น แบบตั้งพื้นกึ่งตั้งโต๊ะ แบบติดผนัง
แบบโคจร และแบบติดตั้งเพดาน ซึ่งแต่ละแบบจะมีรุ่นที่มีขนาดใบพัดตามความเหมาะสม
รวมถึงการพัฒนามอเตอร์พัดลมแบบปิดที่มีประสิทธิภาพสูง ป้องกันสิ่งแปลกปลอม
มีความทนทานต่อการใช้งาน และมีความปลอดภัยสูง

พัดลมระบายอากาศ บริษัทฯ ได้มีการผลิตพัดลมระบายอากาศในหลายรูปแบบ
เพื่อที่ให้เหมาะสมกับการใช้งานและการติดตั้งกับสถานที่ อาคาร บ้านเรือน หรือห้องต่างๆ เช่น
พัดลมระบายอากาศแบบติดผนัง แบบติดกระจก แบบฝังฝ้าไม่ต้องใช้ท่อระบายอากาศ
และแบบต่อท่อฝังฝ้า ซึ่งการพัฒนาพัดลมระบายอากาศจะคำนึงถึงการระบายอากาศที่มีแรงดันสูง
ความสะดวกในการติดตั้งใช้งาน มีการออกแบบใบพัดพิเศษโดยยึดหลัก Aerodynamics
ที่ควบคุมการเคลื่อนไหว ความปรวนแปรและการหมุนวนของอากาศให้เกิดน้อยที่สุด
ในรุ่นใหม่ได้มีการพัฒนาชัตเตอร์แบบใหม่ ช่วยให้การเปิด-ปิดชัตเตอร์นุ่มนวลขึ้น
เพิ่มแรงต้านอากาศจากภายนอก-ภายใน รวมทั้งได้มีการออกแบบใบพัดขนาด 6 นิ้วดีไซน์ใหม่
ช่วยลดเสียงรบกวน นอกจากนั้นการพัฒนาพัดลมระบายอากาศให้เป็นไปตามมาตรฐานความปลอดภัย
ข้อกำหนดในด้านการประหยัดพลังงาน และการใช้วัสดุ วัตถุดิบที่คำนึง
ถึงผลกระทบต่อสิ่งแวดล้อมตามข้อกำหนด RoHS

ในเดือนพฤษภาคม 2554 ที่ผ่านมานี้ นับเป็นปีแห่งความสำเร็จอีกปีหนึ่งที่บริษัทฯ
สามารถทำการผลิตพัดลมได้ครบจำนวน 20 ล้านเครื่อง นับตั้งแต่ประกอบกิจการเป็นต้นมา
ซึ่งถือเป็นความภาคภูมิใจของผู้บริหารและพนักงานทุกคนเป็นอย่างยิ่ง

เครื่องปั๊มน้ำ บริษัทฯ ได้มีการผลิตเครื่องปั๊มน้ำที่มีแรงดันสูบน้ำและส่งน้ำสูง
ซึ่งได้นำการออกแบบและการพัฒนาเทคโนโลยีของเครื่องปั๊มน้ำจากประเทศญี่ปุ่นมาผลิตผลิตภัณฑ์ให้เป็นไปตามมาตรฐานความปลอดภัย
และใช้ชิ้นส่วนและวัตถุดิบที่คำนึงต่อผลกระทบของสิ่งแวดล้อมตามข้อกำหนด RoHS บริษัทฯ
ได้มีการผลิตเครื่องปั๊มน้ำในแบบต่างๆ ให้เหมาะกับการใช้งานของผู้ใช้ เช่น
เครื่องปั๊มน้ำแบบสูบน้ำจากบ่อน้ำ หรือถังพักน้ำ แบบทำงานอัตโนมัติตามจังหวะการเปิด-ปิดก๊อกน้ำ
และบริษัทฯ ได้มีการพัฒนา เครื่องปั๊มน้ำแบบทำงานอัตโนมัติแรงดันคงที่ (Constant Pressure
Pump) และล่าสุดบริษัทฯ ได้มีการพัฒนาการผลิตรุ่น เครื่องปั๊มน้ำแบบอินเวอร์เตอร์
ที่มีระบบการควบคุมการทำงานซึ่งประหยัดพลังงาน (ควบคุมการใช้พลังงานสัมพันธ์กับปริมาณการใช้)
นอกจากเครื่องปั๊มน้ำมีแบบต่างๆ ให้เลือกแล้วในแต่ละแบบ บริษัทฯ
ยังได้มีการผลิตแยกรุ่นตามขนาดและกำลังเครื่อง
เพื่อให้เลือกใช้ตามความเหมาะสมกับสภาพการใช้งาน

เครื่องเป่ามือ (Hand drier / Jet Towel) บริษัทฯ
ได้เริ่มทำการผลิตเครื่องเป่ามือขึ้นเป็นครั้งแรกเมื่อเดือนกันยายน 2554 โดยบริษัทฯ
ได้รับความไว้วางใจจากบริษัท มิตซูบิชิ อีเล็คทริก คอร์ปอเรชั่น
ให้เป็นฐานการผลิตเครื่องเป่ามือรุ่น mini (Jet Towel Mini)
โดยเริ่มตั้งแต่การผลิตชิ้นส่วนจนถึงการประกอบออกมาเป็นผลิตภัณฑ์สำเร็จรูป
รวมถึงการควบคุมคุณภาพในการผลิตอย่างเข้มงวดในทุกขั้นตอน
จุดเด่นของเครื่องเป่ามือของทางบริษัทฯ จะมุ่งเน้นไปที่ความสะดวกทั้งในการติดตั้ง การใช้งาน
การทำความสะอาดและการดูแลรักษา และคำนึงถึงสิ่งแวดล้อม ดังนี้

1.  ติดตั้งง่าย

    -   ผลิตภัณฑ์มีขนาดกะทัดรัด ประหยัดพื้นที่ติดตั้ง

    -   สายไฟมีความยาวถึง 1.5 เมตร พร้อมเต้าเสียบ ช่วยลดงานเดินระบบไฟโดยไม่จำเป็น

    -   มีสวิตช์ตัดต่อกระแสไฟฟ้าที่จ่ายเข้าตัวเครื่องอยู่ภายใน ไม่จำเป็นต้องติดตั้งสวิตช์ภายนอก

2.  ใช้งานสะดวก

    -   บริเวณช่องเป่าแห้งได้ภายใน 5 – 9 วินาที ด้วยลมความเร็วสูง

    -   สามารถปรับแรงลมได้หลายระดับ รวมถึงสามารถเลือก เปิด-ปิด ระบบลมร้อนได้

    -   เสียงเงียบกว่า โดยการพัฒนารูปร่างของช่องส่งลมแบบใหม่

3.  ลดเวลาในการทำความสะอาดและดูแลรักษา

    -   มีถาดเก็บน้ำภายในตัวเครื่อง จึงไม่ทำให้เกิดคราบน้ำไปจับที่ผนัง หรือพื้นห้องน้ำ

    -   มีตัวเครื่องทำจากพลาสติกชิ้นเดียว
        และผสมสารป้องกันการเจริญเติบโตของแบคทีเรียจึงเกิดคราบสกปรกได้ยาก
        และง่ายต่อการเช็ดทำความสะอาด

4.  ส่งเสริมสุขอนามัยที่ดี และเป็นมิตรต่อสิ่งแวดล้อม

    -   ให้มือแห้งสะอาด รู้สึกสบาย และไม่ทำให้เกิดคราบน้ำเปรอะเปื้อนกับสิ่งของที่จับต้อง

    -   ลดปริมาณการใช้กระดาษ หรือผ้าเช็ดมือ โดยมีค่าใช้จ่ายในระยะยาวที่ต่ำกว่า

    -   ประหยัดพลังงาน ลดปริมาณการใช้ไฟฟ้าเมื่อเทียบกับรุ่นเดิมถึง 15%

    -   วัสดุทุกชิ้นที่ใช้เป็นไปตามข้อกำหนด RoHS

4.2) การตลาดและภาวะการแข่งขัน

บริษัทฯ มี 3 ฐานตลาดหลัก ได้แก่ ตลาดในประเทศ ตลาดประเทศญี่ปุ่นและตลาดต่างประเทศอื่นๆ
ซึ่งในปีงบประมาณ 2554 มีสัดส่วนเท่ากับร้อยละ 32:53:15 ตามลำดับ
โดยตลาดในประเทศได้จัดจำหน่าย ผ่านบริษัท มิตซูบิชิ อีเล็คทริค กันยงวัฒนา จำกัด
ซึ่งมีร้านตัวแทนจำหน่ายอยู่ทั่วทุกภูมิภาคของประเทศไทย

สำหรับตลาดต่างประเทศบริษัทฯ ได้ส่งออกโดยผ่านบริษัทในกลุ่มมิตซูบิชิ อีเล็คทริก เป็นส่วนใหญ่
ซึ่งมีตัวแทนจัดจำหน่ายอยู่ทั่วโลกทั้งในตลาดเอเชีย โอเชียเนีย ตลาดตะวันออกกลาง เป็นต้น

ตลาดภายในประเทศ ยอดการจำหน่ายผลิตภัณฑ์ของบริษัทฯ ในช่วงปีงบประมาณที่ผ่านมา
มียอดที่เกินจากเป้าหมายและมียอดเติบโตจากช่วงเดียวกันของปีงบประมาณก่อน
ถึงแม้ว่าจะมีวิกฤติน้ำท่วมในช่วงเดือนตุลาคมถึงเดือนพฤศจิกายน 2554 และส่งผลกระทบต่อการผลิต
แต่จากการปรับตัวอย่างรวดเร็วทำให้บริษัทฯ
สามารถขยายการจำหน่ายได้เพิ่มขึ้นโดยเฉพาะกลุ่มผู้บริโภคที่มีการซื้อสินค้าทดแทนความเสียหายจากน้ำท่วม
สินค้าทุกผลิตภัณฑ์ของบริษัทฯ
ยังคงได้รับความนิยมและครองตำแหน่งผู้นำทางการตลาดตั้งแต่ระดับกลางจนถึงระดับบน
สำหรับผลิตภัณฑ์ตู้เย็น บริษัทฯ ได้มีการพัฒนาผลิตภัณฑ์ของบริษัทฯ โดยมีการนำเสนอสินค้าสีใหม่ในรุ่น
1 ประตู 2 ประตู และ 3 ประตู โดยมีสีสันที่สวยงาม ทันสมัย และเพิ่มความสะดวกในการใช้งาน
และประหยัดพลังงานที่เพิ่มขึ้น ซึ่งทำให้ได้รับการตอบรับที่ดีในตลาดอย่างต่อเนื่อง
สำหรับการขายผลิตภัณฑ์พัดลม พัดลมระบายอากาศ และเครื่องปั๊มน้ำ ในปี 2554
มีการเติบโตอย่างต่อเนื่องเช่นกัน
ซึ่งเป็นผลมาจากการกระตุ้นจากนโยบายภาครัฐที่มีมาอย่างต่อเนื่อง รวมทั้งการนำเสนอสีใหม่ของ
พัดลมภายใต้แนวคิด 7 วัน 7 สี ซึ่งได้รับการตอบรับเป็นอย่างดีสำหรับผู้บริโภค

ตลาดญี่ปุ่น สืบเนื่องจากภัยพิบัติทางธรรมชาติที่เกิดขึ้นในเดือนมีนาคม 2554
ส่งผลกระทบต่อการเจริญเติบโตของเศรษฐกิจญี่ปุ่น
ทำให้ผู้บริโภคในตลาดญี่ปุ่นมีการชะลอการซื้อสินค้า นอกเหนือจากนั้น
ธุรกิจเครื่องใช้ไฟฟ้าในประเทศญี่ปุ่นยังคงมีการแข่งขันที่เพิ่มขึ้น อย่างไรก็ตาม
จากการพัฒนาผลิตภัณฑ์รุ่นใหม่ๆ เข้าไปในตลาดอย่างต่อเนื่อง
รวมทั้งการปรับเปลี่ยนกลยุทธ์ด้านการตลาดทั้งในด้านผลิตภัณฑ์และช่องทางการจัดจำหน่ายใหม่ๆ
รวมทั้งการวางแผนการขายและแผนการผลิตให้สอดคล้องกับความต้องการของตลาด
ทำให้ภาพรวมของการขายในปีที่ผ่านมาเพิ่มขึ้นเกินจากเป้าหมายที่วางไว้
รวมทั้งมีเปอร์เซ็นต์การเติบโตในระดับสูง

สำหรับการส่งออกไปตลาดต่างประเทศอื่นๆ สภาพตลาดยังคงมีการแข่งขันด้านราคา
และรูปแบบของผลิตภัณฑ์ รวมทั้งการประหยัดพลังงาน
จากความสำเร็จด้านกลยุทธ์การขยายยอดขายโดยการเพิ่มตัวแทนจำหน่ายไปยังต่างประเทศ
โดยเฉพาะในกลุ่มประชาคมอาเซียน รวมทั้งการเพิ่มจำนวนการแสดงสินค้าในร้านต่างๆ ให้มากขึ้น
นอกจากนี้
ยังได้มีการปรับเปลี่ยนแปลงกลยุทธ์ด้านการตลาดในแต่ละประเทศให้สอดคล้องกับสภาพการแข่งขันในปัจจุบัน
ผลการดำเนินการดังกล่าวได้ส่งผลให้ยอดขายในปีที่ผ่านมาเกินเป้าหมายที่ วางไว้
รวมทั้งมีเปอร์เซ็นต์การเติบโตในระดับสูง แต่อย่างไรก็ตาม บริษัท ฯ
ยังคงมุ่งเน้นในเรื่องการพัฒนาผลิตภัณฑ์ที่เน้นในเรื่องการสร้างความแข็งแกร่งด้านต้นทุน
และเพิ่มขีดความสามารถการแข่งขันในตลาดได้เป็นหลัก รวมทั้งการพัฒนาผลิตภัณฑ์รุ่นใหม่ๆ
เข้าสู่ตลาดอย่างต่อเนื่อง

ในปีที่ผ่านมา จากภาวะอากาศทั่วโลกที่ร้อนมากขึ้น
และมีช่วงระยะเวลาที่ยาวนานกว่าเดิมทำให้การขายสินค้าประเภทพัดลม
และพัดลมระบายอากาศเติบโตอย่างต่อเนื่อง ซึ่งในปีงบประมาณ 2554 ที่ผ่านมา
ทั้งยอดการผลิตและยอดการจำหน่ายผลิตภัณฑ์พัดลมและพัดลมระบายอากาศนับรวมทั้งปีมียอดเกินกว่า
1 ล้านเครื่อง ซึ่งเป็นปีที่ 3 ติดต่อกันจากปีก่อนหน้า และมีแนวโน้มที่จะเพิ่มขึ้นในอนาคต

4.3) กระบวนการผลิตผลิตภัณฑ์และการบริการ

บริษัทฯ มีโรงงานผลิต ตั้งอยู่เลขที่ 67 หมู่ 11 ถนนบางนา - ตราด กม.20 ตำบลบางโฉลง
อำเภอบางพลี จังหวัดสมุทรปราการ 10540 ใช้เป็นโรงงานผลิตสินค้าประเภทตู้เย็น พัดลม
พัดลมระบายอากาศ เครื่องปั๊มน้ำ และเครื่องเป่ามือของบริษัทฯ

(ก) กระบวนการผลิตผลิตภัณฑ์

บริษัทฯ ได้มีกระบวนการผลิตผลิตภัณฑ์ โดยเริ่มจาก กระบวนการพัฒนาผลิตภัณฑ์
ซึ่งในการพัฒนาผลิตภัณฑ์รุ่นใหม่ๆ บริษัทฯ
ได้รับความร่วมมือและประสานงานในการออกแบบผลิตภัณฑ์และเทคโนโลยี่การผลิต จากบริษัท
มิตซูบิชิ อีเล็คทริก คอร์ปอเรชั่น ประเทศญี่ปุ่น ซึ่งได้มีการศึกษา และสำรวจความต้องการของตลาด
และนำไปสู่กระบวนการตกลงสเปคความต้องการกับลูกค้า จากนั้นบริษัทฯ
จะดำเนินการพัฒนาผลิตภัณฑ์รุ่นใหม่ออกมา
และนำไปสู่กระบวนการผลิตผลิตภัณฑ์ตามคำสั่งซื้อของลูกค้า

ลักษณะของการผลิตผลิตภัณฑ์ของบริษัทฯ มีลักษณะเป็นระบบการผลิตผลิตภัณฑ์แบบเชิงมวล (Mass
Production) จากกระบวนการรับคำสั่งซื้อจากลูกค้า บริษัทฯ
จะดำเนินการเข้าสู่กระบวนการวางแผนการผลิตและกระบวนการจัดหาจัดซื้อวัตถุดิบและชิ้นส่วนอุปกรณ์สำหรับใช้ในการผลิตจากนั้นก็จะดำเนิน
การเข้าสู่กระบวนการผลิต
ซึ่งจะดำเนินการผลิตตามแผนการผลิตที่กำหนดตามสายงานการผลิตแต่ละผลิตภัณฑ์
ซึ่งจะมีกระบวนการย่อยที่สำคัญในการผลิต ได้แก่ งานผลิตชิ้นส่วน งานเตรียมอุปกรณ์การผลิต
และงานประกอบและบรรจุเป็นสินค้าสำเร็จรูป เป็นต้น

ในกระบวนการผลิตผลิตภัณฑ์ บริษัทฯ ได้ตระหนักถึงคุณภาพที่ดีของผลิตภัณฑ์
จะมีกระบวนการตรวจสอบคุณภาพของผลิตภัณฑ์ในทุกๆขั้นตอนของกระบวนการผลิตซึ่งทำให้มั่นใจถึงคุณภาพของผลิตภัณฑ์ของบริษัทฯ
ก่อนการส่งมอบสินค้าสู่ตลาด

(ข) การบริการด้านผลิตภัณฑ์ของบริษัทฯ

บริษัทฯ มีหน่วยงานที่รับผิดชอบงานการประกันคุณภาพสินค้าและการบริการหลังการขาย
ซึ่งจะประสานงานกับตัวแทนจัดจำหน่ายสินค้าของบริษัทฯ ทั้งตลาดในประเทศและตลาดต่างประเทศ
ในการดำเนินการให้ข้อมูลข่าวสารทางเทคนิคสำหรับผลิตภัณฑ์
การอบรมความรู้ทางเทคนิคสำหรับผลิตภัณฑ์รุ่นใหม่ การวิเคราะห์สาเหตุและวิธีการ แก้ไขปัญหา
การให้คำปรึกษาและข้อแนะนำการติดตั้ง การใช้ผลิตภัณฑ์
การจัดหาอะไหล่และอุปกรณ์การบริการหลังการขาย
รวมถึงการประสานงานและดำเนินการร่วมกับตัวแทนจัดจำหน่ายสินค้าของบริษัทฯ
ในการแก้ไขปัญหาคุณภาพที่อาจเกิดขึ้นอย่างรวดเร็ว

4.4) ผลกระทบต่อสิ่งแวดล้อม

บริษัทฯ มีความตระหนักในผลกระทบต่อสิ่งแวดล้อมอันเกิดจากกระบวนการผลิตผลิตภัณฑ์
รวมถึงงานบริการของบริษัทฯ บริษัทฯ ได้มีการจัดตั้งนโยบายสิ่งแวดล้อม (Environmental
Policy) โดยคำนึงถึงการสร้างสมดุลต่อสิ่งแวดล้อมโลกและสิ่งแวดล้อมในสังคมท้องถิ่น
และจัดสร้างระบบการจัดการสิ่งแวดล้อม (Environmental Management System : EMS)
ที่มีความสอดคล้องตามข้อกำหนดในมาตรฐาน ISO 14001 เป็นเกณฑ์

ในปีที่ผ่านมา บริษัทฯ ได้มีการดำเนินกิจกรรมต่างๆ ที่ตอบสนองต่อนโยบายสิ่งแวดล้อม เช่น
กิจกรรมสำคัญๆ ดังต่อไปนี้

- กิจกรรมการผลิตผลิตภัณฑ์ที่ไม่ทำอันตรายต่อมนุษย์และต่อสิ่งแวดล้อม ภายใต้ข้อกำหนด RoHS
ซึ่งเป็นการจำกัด หรือลดการใช้สารอันตรายในอุปกรณ์เครื่องใช้ไฟฟ้าและอิเล็กทรอนิกส์

- การลดการใช้สารทำความเย็นที่มีผลกระทบต่อการทำลายชั้นบรรยากาศโลก
โดยได้ใช้สารทำความเย็นที่เหมาะสมแทน เพื่อลดและป้องกันการเพิ่มสูงของอุณหภูมิโลก

- การพัฒนาผลิตภัณฑ์รุ่นใหม่ ให้เป็นไปตามข้อกำหนดด้านการประหยัดพลังงาน
ในแต่ละตลาดทั้งตลาดในประเทศและตลาดต่างประเทศ

- การดำเนินกิจกรรมในการอนุรักษ์การใช้พลังงาน อาทิ การลดโหลดการใช้งานเครื่อง Air
Compressor การลดกำลังวัตต์ของหลอดไฟฟ้าฟลูออเรเซนส์
การลดการใช้พลังงานไฟฟ้าของเครื่องจักรตามแผนอนุรักษ์พลังงาน เป็นต้น

- การดำเนินการจัดการและควบคุมกากขยะอุตสาหกรรมอันอาจเกิดมลพิษต่อสิ่งแวดล้อม
สังคมท้องถิ่น ให้เป็นตามข้อกำหนดกฎหมายสิ่งแวดล้อม หรือข้อกำหนดที่เกี่ยวข้อง

ทั้งนี้ บริษัทฯ ได้มีการเผยแพร่นโยบายสิ่งแวดล้อมไปสู่พนักงานทุกคนของบริษัทฯ
โดยการฝึกอบรมและทำกิจกรรมประชาสัมพันธ์ข่าวสาร
รวมทั้งการเผยแพร่นโยบายดังกล่าวไปยังบริษัทในเครือ และบริษัท ต่างๆ ที่เกี่ยวข้อง
อีกทั้งการจัดตั้งคณะทำงานด้านสิ่งแวดล้อม และมีระบบติดตามและพัฒนาระบบการจัดการสิ่งแวดล้อม
(EMS) ให้เกิดการดำเนินกิจกรรมตามนโยบาย และการพัฒนาปรับปรุงอย่างต่อเนื่อง

4.5) งานที่ยังไม่ส่งมอบ

- ไม่มี -